মনোজ চক্রবর্তীকে রুখতে ছুটে যান মন্ত্রী শুভেন্দু অধিকারী। তিনি তাঁকে জড়িয়ে ধরে কোনওরকমে পরিস্থিতি সামাল দেন। তবে তারপরও বেশ কিছুক্ষণ চলতে থাকে দুই বিধায়কের বচসা।
 নিজস্ব প্রতিবেদন:  মুর্শিদাবাদের বাস দুর্ঘটনা ইস্যুতে নজিরবিহীন ঘটনা ঘটল বিধানসভায়। তৃণমূল বিধায়কের দিকে প্রকাশ্যে হাত উঁচিয়ে তেড়ে গেলেন কংগ্রেস বিধায়ক মনোজ চক্রবর্তী। বিধানসভায় উপস্থিত বাকি বিধায়করদের চেষ্টায় এড়ানো গিয়েছে অপ্রীতিকর ঘটনা। বৃহস্পতিবার বিধানসভায় মুর্শিদাবাদের বাস দুর্ঘটনা নিয়ে আলোচনা হয়। সেই সময় বাকি বিধায়কদের সঙ্গে বিরোধী বেঞ্চে ছিলেন কংগ্রেস নেতা তথা বহরমপুরের বিধায়ক মনোজ চক্রবর্তী। তাঁর থেকে কিছুটা দূরে বসেছিলেন গোঘাটের তৃণমূল বিধায়ক মানস মজুমদার। আলোচনার মধ্যেই মনোজ চক্রবর্তীর কাণ্ড দেখে হকচকিয়ে যান বাকিরা। দেখা যায়, হাত উঁচিয়ে মানস মজুমদারের দিকে তেড়ে যাচ্ছেন মনোজবাবু। কিন্তু কেন এমনটা, তা তখনও বুঝে উঠতে পারেননি কেউ। মনোজ চক্রবর্তীকে রুখতে ছুটে যান মন্ত্রী শুভেন্দু অধিকারী। তিনি তাঁকে জড়িয়ে ধরে কোনওরকমে পরিস্থিতি সামাল দেন। তবে তারপরও বেশ কিছুক্ষণ চলতে থাকে দুই বিধায়কের বচসা। কিন্তু হঠাত্ কী এমন হল, যে মানস মজুমদারের দিকে তেড়ে গেলেন মনোজ। তৃণমূল বিধায়ক তাপস রায় অভিযোগ করেন, মুর্শিদাবাদে বাস দুর্ঘটনার পর ২ঘণ্টা পুলিস, প্রশাসনকে ঢুকতে দেওয়া হয়নি। তাপস রায়ের মন্তব্যের বিরোধিতা করেন কংগ্রেস বিধায়ক মনোজ চক্রবর্তী। মনোজবাবুর অভিযোগ, মুর্শিদাবাদ বাস দুর্ঘটনা নিয়ে কথা চলার মধ্যেই তাঁকে উদ্দেশ্য করে অপমানজনক তীর্যক মন্তব্য করেন মানস মজুমদার। তাতেই মেজাজ হারান মনোজ। যদিও ঘটনার সাফাই দিতে গিয়ে মনোজবাবু বলেন, 'আমি শাসন করতে গিয়েছিলাম, মারতে নয়।'